
           Αθήνα, 21 Μαρτίου 2017

	Οφέλη από την ολοκλήρωση της Συμφωνίας CETA για την Ελλάδα



· Η Συμφωνία CETA υπεγράφη στις 30 Οκτωβρίου 2016, στο πλαίσιο της Συνάντησης Κορυφής ΕΕ-Καναδά, και εγκρίθηκε από το Ευρωπαϊκό Κοινοβούλιο στις 15 Φεβρουαρίου 2017 με 408 ψήφους υπέρ, 254 κατά και 33 αποχές. 
· Η προσωρινή εφαρμογή αναμένεται να ξεκινήσει το νωρίτερο στις 1 Απριλίου 2017.  Από την προσωρινή εφαρμογή εξαιρούνται οι διατάξεις που αφορούν: την προστασία των επενδυτών, το δικαστικό μηχανισμό επίλυσης διαφορών επενδυτή-κράτους, τις επενδύσεις χαρτοφυλακίου, τα άρθρα για τη βιντεοσκόπηση, τις διοικητικές διαδικασίες που εξετάζονται και εφεσιβάλλονται σε εθνικό επίπεδο και τη φορολογία. Επίσης η προσωρινή εφαρμογή των κεφαλαίων για το Εμπόριο και την Αειφόρο Ανάπτυξη, το Εμπόριο και Εργασία το Εμπόριο και Περιβάλλον θα πρέπει να είναι σύμφωνη με τον καταμερισμό αρμοδιοτήτων μεταξύ ΕΕ και Κρατών-Μελών. Τέλος, σε ότι αφορά στην προσωρινή εφαρμογή της CETA στον τομέα των μεταφορών, υιοθετήθηκε Δήλωση, η οποία διασφαλίζει τη δικαιοδοσία των ΚΜ σε θέματα μεταφορικών υπηρεσιών, χωρίς να παράγονται νομικές συνέπειες που θα δικαιολογούσαν την εκχώρηση της συντρέχουσας αρμοδιότητας στην ΕΕ.
· Επειδή η CETA έχει γίνει δεκτή ως μικτή συμφωνία, θα πρέπει να επικυρωθεί και από τα εθνικά και περιφερειακά κοινοβούλια. 

· Γενικές Εκτιμήσεις: Οι διμερείς εμπορικές συναλλαγές της ΕΕ με τον Καναδά, ύψους 100 δισ. ευρώ περίπου, και οι άμεσες επενδύσεις αξίας άνω των 450 δισ. ευρώ, καθιστούν τον Καναδά σημαντικό οικονομικό εταίρο της ΕΕ. Σύμφωνα με εκτιμήσεις της Ε. Επιτροπής, η Συνολική Οικονομική και Εμπορική Συμφωνία, αναμένεται να δώσει νέα ώθηση στις σχέσεις ΕΕ-Καναδά, καθώς και στις από κοινού των δυο χωρών παγκοσμίως. Προβλέπεται ότι θα εξασφαλίσει οικονομική ανάπτυξη και απασχόληση και παράλληλα θα προωθήσει τους στόχους για επίτευξη βιώσιμης ανάπτυξης, για πρόληψη των κλιματικών αλλαγών και άλλα Θέματα. Τέλος εκτιμάται ότι θα βοηθήσει την Ευρώπη να διαμορφώσει την παγκοσμιοποίηση και όχι απλώς να υποστεί παθητικά τις συνέπειές της. 
· Ειδικότερα για την Ελλάδα: Σύμφωνα με στοιχεία της Ε. Επιτροπής, οι ελληνικές εξαγωγές στον Καναδά ανέρχονταν το 2015 στα 142 εκατ. ευρώ και το εμπορικό ισοζύγιο ήταν πλεονασματικό κατά 56 εκατ. Ευρώ. 

· Τα προσδοκώμενα οφέλη για την Ελλάδα από την CETA ανά τομείς προβλέπονται να είναι:
1. Εξάλειψη Δασμών: Η CETA αναμένεται να επιφέρει σημαντικές δασμολογικές μειώσεις που θα αφορούν το 99% των δασμολογικών γραμμών. Ειδικότερα προβλέπεται εξάλειψη των δασμών από την έναρξη της εφαρμογής της συμφωνίας, για το 98% των γραμμών. Από πλευράς Ελλάδας αναμένεται να ωφεληθούν τομείς όπως: ο τομέας του ηλεκτρικού και μηχανολογικού εξοπλισμού, (όπου οι ελληνικές εξαγωγές ανέρχονται σε 10 εκατ. ευρώ αξία), τα ορυκτά καύσιμα (ελληνικές εξαγωγές αξίας 9 εκατ. ευρώ) και τα φαρμακευτικά προϊόντα (ελληνικές εξαγωγές αξίας 4 εκατ. ευρώ). Η ωφέλεια θα προέρθει κυρίως μέσω της μείωσης των ήδη χαμηλών δασμών αλλά και της μείωσης του κόστους που απαιτείται για τη διενέργεια διπλών ελέγχων πιστοποιητικών, με την προβλεπόμενη αναγνώριση των πιστοποιητικών αξιολόγησης και συμμόρφωσης για τους τομείς του μηχανολογικού και ηλεκτρονικού εξοπλισμού, καθώς και το πρωτόκολλο για την αναγνώριση των Καλών Πρακτικών Παραγωγής (Good Manufacturing Practices) στον τομέα των φαρμακευτικών προϊόντων. 
2. Δημιουργία νέων ευκαιριών για τους Έλληνες αγρότες και παραγωγούς αγροτικών προϊόντων: Ο Καναδάς θα εξαλείψει το 90,9% των δασμών για όλες τις δασμολογικές γραμμές για αγροτικά προϊόντα, από την θέση σε εφαρμογή της CETA. Ειδικότερα οι επιμέρους τομείς ελληνικών αγροτικών προϊόντων που θα ωφεληθούν περισσότερο είναι: 
· Παρασκευασμένα ή διατηρημένα λαχανικά, κυρίως ελιές και ελαιόλαδο (με βάση στοιχεία του 2015, οι ελληνικές εξαγωγές ελιών στον Καναδά ανήλθαν σε 20 εκατ. ευρώ, ενώ του ελαιολάδου σε 13 εκατ. ευρώ). Ο εν λόγω τομέας αντιμετωπίζει σήμερα δασμούς από 5,8% έως 14%. 
· Τυρί (οι ελληνικές εξαγωγές στον Καναδά ανήλθαν σε 4 εκ. ευρώ το 2015). Η Ελλάδα είναι ο 6ος μεγαλύτερος εξαγωγέας γαλακτοκομικών προϊόντων προς τον Καναδά μεταξύ των χωρών-μελών της ΕΕ. Οι εξαγωγές τυριού από την ΕΕ προς τον Καναδά καλύπτονται έως σήμερα από το σύστημα δασμολογικών ποσοστώσεων μηδενικού δασμού, με βάση τον Παγκόσμιο Οργανισμό Εμπορίου, ενώ εκτός της ποσόστωσης αυτής, οι εξαγωγές αντιμετωπίζουν υπέρογκους δασμούς της τάξης του 227%. Επ΄ αυτού, η CETA προσφέρει δύο νέες δασμολογικές ποσοστώσεις μηδενικού δασμού για το τυρί της ΕΕ, ήτοι: 16.800 τόνους για τυρί υψηλής ποιότητας και 1.700 τόνους για βιομηχανικών τυρί.
· Παρασκευάσματα από αλεύρι ή εκχυλίσματα βύνης (οι ελληνικές εξαγωγές στον Καναδά ανήλθαν σε 2 εκατ. ευρώ το 2015), τα οποία αντιμετωπίζουν δασμούς από 4% έως 270%. 
· Οίνοι (οι ελληνικές εξαγωγές στον Καναδά ήταν 4,2 εκατ. ευρώ το 2015). Οι εξαγωγές κρασιού αντιμετωπίζουν ειδικούς δασμούς (1,87 έως 4,68 σεντ CAN ανά λίτρο, ανάλογα με τη δύναμη του αλκοόλ). Για το κρασί και τα οινοπνευματώδη ποτά η κατάργηση των δασμών συμπληρώνεται από την αφαίρεση και άλλων σχετικών εμπορικών φραγμών, μεταξύ των οποίων αρκετών εμπορικών εμποδίων «πίσω από τα σύνορα», που καθιστούν δύσκολη τη διείσδυση των ευρωπαϊκών  εξαγωγών στην καναδική αγορά. Επίσης η CETA εξασφαλίζει τον ανταγωνισμό των ευρωπαϊκών προϊόντων στον Καναδά, καθώς προβλέπει πάγωμα του αριθμού των καταστημάτων που πωλούν μόνο καναδικά προϊόντα και αποτροπή των τοπικών μονοπωλίων να επεκτείνονται σε γειτονικές επαρχίες. Παράλληλα καταργεί την καναδική απαίτηση να αναμειγνύονται χύδην οινοπνεύματα με αντίστοιχα τοπικά πριν από την εμφιάλωση τους, ενώ ενσωματώνει την Συμφωνία ΕΕ-Καναδά για τους οίνους και τα οινοπνευματώδη ποτά του 2004. 
3. Γεωγραφικές Ενδείξεις: Στο τελικό κείμενο της Συμφωνίας συμπεριλαμβάνονται 16 ελληνικές ΠΟΠ/ΠΓΕ σε σύνολο 145 ευρωπαϊκών. Κυριότερο πρόβλημα κατά το στάδιο των διαπραγματεύσεων αποτέλεσε το γεγονός ότι η ονομασία «Φέτα» αντιμετωπιζόταν στον Καναδά ως κοινή ονομασία (generic). Σύμφωνα με την τελική συμφωνία: A) Από τις υφιστάμενες συσκευασίες θα αφαιρεθούν σύμβολα, εικόνες και ονομασίες που παραπέμπουν στην Ελλάδα. B) Θα υπάρχει σαφής επισήμανση στα προϊόντα αυτά ότι έχουν παραχθεί στον Καναδά (ευδιάκριτη και ευανάγνωστη αναγραφή της φράσης “made in Canada”). Γ) Όλοι οι νέοι παραγωγοί Καναδικού λευκού τυριού θα πρέπει, επιπροσθέτως των ανωτέρω, να αναγράφουν σε εμφανές σημείο “feta-style cheese”  ή “feta imitation cheese”, ενώ για τους παλιούς παραγωγούς να ισχύει ρήτρα κεκτημένων δικαιωμάτων (grandfathering clause), υπό την προϋπόθεση τήρησης των δύο προαναφερθέντων σημείων. Δ) Σε περίπτωση παραβίασης των παραπάνω περιορισμών θα παρεμβαίνει αυτεπαγγέλτως το Υπουργείο Εμπορίου του Καναδά και θα συμμορφώνει τους παραβάτες χωρίς να απαιτείται (πολυδάπανη) δικαστική συνδρομή. Σύμφωνα, τελικώς, με Δήλωση που συμφωνήθηκε μετά από διαπραγματεύσεις, η Ε.Επιτροπή: i) Δεσμεύεται μέσα σε πέντε έτη το αργότερο να κάνει χρήση των απαραίτητων μηχανισμών ώστε όλες οι ευρωπαϊκές Γεωγραφικές Ενδείξεις, συμπεριλαμβανομένης της φέτας, να απολαμβάνουν το ίδιο επίπεδο προστασίας στον Καναδά. ii) Επιβεβαιώνει τη δέσμευσή της για αυστηρή εφαρμογή της προστασίας των Γεωγραφικών Ενδείξεων, όπως προβλέπεται από τη Συμφωνία, συμπεριλαμβανομένων των δεσμεύσεων του Καναδά για θεσμοθέτηση του διοικητικού μηχανισμού, ο οποίος θα επιφορτιστεί με τον έλεγχο της αγοράς καθώς και για άμεση γνωστοποίηση των εμπορικών χρηστών που καλύπτονται από τη ρήτρα κεκτημένων δικαιωμάτων. iii) Δεσμεύεται να χρησιμοποιήσει κάθε μέσο ώστε ο Καναδός καταναλωτής να ενημερώνεται επαρκώς για την εγγενή ποιότητα και χαρακτηριστικά των προϊόντων, όπως η φέτα, συμπεριλαμβανομένης της ορθής εττικετοθεσίας.  Η ελληνική πλευρά απέστειλε, αντίστοιχα, κείμενο Δήλωσης αναφορικά με το ζήτημα της προστασίας της Φέτας, με το οποίο καλεί την Ε.Επιτροπή να προβεί στις δέουσες ενέργειες για την αποκατάσταση της αδικίας που υπέστη η φέτα. Και οι δύο Δηλώσεις περιλήφθηκαν στα πρακτικά του Συμβουλίου της Ευρωπαϊκής Ένωσης.  Υπογραμμίζεται ότι το νομικό καθεστώς της ΠΟΠ ‘’φέτα΄΄ είναι απολύτως κατοχυρωμένο  εντός της Ευρωπαϊκής Ένωσης  και δεν διακυβεύεται κατά κανένα τρόπο από τις ρυθμίσεις της  CETA, οι οποίες ρυθμίσεις βασίστηκαν  από πλευράς τόσο Καναδά όσο και Ευρωπαϊκής Επιτροπής  στις ρυθμίσεις του Παγκόσμιου Οργανισμού Εμπορίου για τα πνευματικά δικαιώματα στον τομέα του εμπορίου (ρήτρα κεκτημένων δικαιωμάτων εμπορικών χρηστών). Επίσης πρέπει να τονιστεί ότι  η κοινοτική νομοθεσία περί ΠΟΠ /ΠΓΕ απαγορεύει την εισαγωγή στο έδαφος Ε.Ε  προϊόντων ομώνυμων με ευρωπαϊκές γεωγραφικές ενδείξεις γεγονός που καθιστά απαγορευτική την εξαγωγή καναδικής ‘’φέτα’’ στην Ε.Ε.
4. Άνοιγμα των καναδικών τομέων υπηρεσιών για τις ελληνικές επιχειρήσεις: Οι ελληνικές εξαγωγές υπηρεσιών στον Καναδά ανήλθαν σε 277 εκατ. ευρώ, σύμφωνα με διαθέσιμα στοιχεία του 2015. Ο Καναδάς αποτελεί την 12η μεγαλύτερη αγορά εξαγωγών υπηρεσιών της Ελλάδας, εκτός της ΕΕ. Αντίστοιχα οι ελληνικές εισαγωγές υπηρεσιών από τον Καναδά ανέρχονται σε 46 εκατ. ευρώ. Οι κύριες εξαγωγές ελληνικών υπηρεσιών στον Καναδά αφορούν τους τομείς του τουρισμού και των μεταφορών. Η CETA θα βελτιώσει και θα εξασφαλίσει την πρόσβαση των ελληνικών επιχειρήσεων στην αγορά των υπηρεσιών του Καναδά. Για παράδειγμα, στον τομέα των επαγγελματικών υπηρεσιών, ο Καναδάς έχει αφαιρέσει μια σειρά περιορισμών σχετικά με την ιθαγένεια, τον τόπο κατοικίας και την αναγνώριση των επαγγελματικών τους προσόντων για τους Έλληνες επαγγελματίες που θα δραστηριοποιηθούν στην χώρα όπως: λογιστές, αρχιτέκτονες, μηχανικοί κτλ. Επίσης η CETA επισφράγισε το υφιστάμενο επίπεδο ανοίγματος της αγοράς για τις χρηματοοικονομικές, τις τηλεπικοινωνίες, τις ταχυδρομικές και ταχυμεταφορικές υπηρεσίες. Τέλος η CETA προσφέρει πρόσβαση σε νέες αγορές σε βασικούς τομείς για την ελληνική οικονομία, όπως οι διεθνείς θαλάσσιες μεταφορές. Συγκεκριμένα, έχει ενσωματώσει τη λεγόμενη «ελληνική ρήτρα» στον ορισμό του παρόχου διεθνών ναυτιλιακών μεταφορικών υπηρεσιών ενώ έχει εισάγει πρόβλεψη για τη δυνατότητα διαμετακομιστικού εμπορίου από/προς τρίτες χώρες (cross trade). Επιπλέον, απελευθερώνονται οι τομείς της βυθοκόρησης, της εναπόθεσης άδειων εμπορευματοκιβωτίων και οι δραστηριότητες μεταφόρτωσης (feedering) στη διαδρομή Χάλιφαξ-Μόντρεαλ, η οποία περιοριζόταν μόνο για εθνικούς φορείς στο πλαίσιο των προηγούμενων συμφωνιών.

5. Πρέπει να σημειωθεί, τέλος, ότι η Ε.Ε. διατήρησε το υψηλό επίπεδο προστασίας των υπηρεσιών κοινής ωφέλειας (public utilities) για κάθε μελλοντική ρύθμιση και ειδικότερα την εξαίρεση από το πεδίο εφαρμογής της Συμφωνίας για τη συλλογή, τον καθαρισμό και τη διανομή του νερού.  Επίσης, διασφαλίζεται το δικαίωμα των ΚΜ να διατηρούν κρατικά μονοπώλια για ορισμένους τομείς καθώς και το δικαίωμα να ορίζουν κάποιες υπηρεσίες ως καθολικές (όπως οι τηλεπικοινωνίες και τα ταχυδρομεία) ή δημόσιες. 

6. Παροχή δυνατότητας στις ελληνικές επιχειρήσεις να διεκδικήσουν περισσότερες κρατικές συμβάσεις στον Καναδά: Η CETA θα επιτρέψει στις επιχειρήσεις της ΕΕ να έχουν πρόσβαση στη μεγάλη καναδική αγορά δημοσίων συμβάσεων. Ως εκ τούτου, οι Ελληνικές επιχειρήσεις θα έχουν την ευκαιρία να υποβάλουν προσφορές για ανάληψη προμήθειας αγαθών και υπηρεσιών σε όλα τα επίπεδα της κυβέρνησης του Καναδά (ομοσπονδιακό, επαρχιακό και δημοτικό). Ο Καναδάς έχει επίσης συμφωνήσει να καταστήσει τη διαδικασία υποβολής προσφορών πιο διαφανή, δημοσιεύοντας τους ομοσπονδιακούς και επαρχιακούς δημόσιους διαγωνισμούς της σε έναν ενιαίο δικτυακό τόπο προμήθειων. Οι δεσμεύσεις του Καναδά στο θέμα των κρατικών προμηθειών είναι οι περισσότερο φιλόδοξες που η χώρα έχει παραχωρήσει ποτέ. 
7. Προστασία της ελληνικής έρευνας και τεχνολογίας: H CETA παρέχει στις ελληνικές καινοτομίες, τα πνευματικά δικαιώματα και τα εμπορικά σήματα ένα παρόμοιο επίπεδο προστασίας στον Καναδά, όπως αυτό που απολαμβάνουν στην Ευρώπη. Ο Καναδάς θα εναρμονίσει την προστασία των πνευματικών δικαιωμάτων του σύμφωνα με τα διεθνή πρότυπα. Αυτό είναι σημαντικό διότι θα προστατεύσει την πνευματική ιδιοκτησία των δημιουργικών βιομηχανιών της ΕΕ (έργα τέχνης, εκδόσεις, μουσική και λογισμικό), συμπεριλαμβανομένης και της διάδοσής της μέσω online καναλιών. Η CETA καλύπτει επίσης τα δικαιώματα πνευματικής ιδιοκτησίας για τα φαρμακευτικά προϊόντα. Η συμφωνία περιλαμβάνει επίσης αντισταθμίσματα για αδικαιολόγητες καθυστερήσεις στη χορήγηση αδειών, οι οποίες μειώνουν τη διάρκεια ζωής του διπλώματος ευρεσιτεχνίας, δέσμευση ότι όλοι οι διάδικοι έχουν δικαίωμα πραγματικής προσφυγής δυνάμει του καθεστώτος σύνδεσης των διπλωμάτων ευρεσιτεχνίας του Καναδά και τέλος, δέσμευση διατήρησης της τρέχουσας πρακτικής του Καναδά για οκτάχρονη προστασία δεδομένων.
8. Ενθάρρυνση των επενδύσεων μεταξύ Ελλάδας και Καναδά: Σύμφωνα με τα στοιχεία της Ε. Επιτροπής, το 2015 οι καναδικές άμεσες επενδύσεις στην Ελλάδα ανέρχονταν σε 1.3 δις ευρώ, ενώ οι ελληνικές επενδύσεις στον Καναδά σε 3 εκατ. ευρώ.  Μεγάλοι Καναδοί επενδυτές στην Ελλάδα είναι οι Eldorado Gold Corp, McCain Hellas S.A., IBI, Bombardier και Coffee Time Hellas. Αντίστοιχα ελληνικές επιχειρήσεις που έχουν επενδύσει στον Καναδά είναι οι: Converge ICT Solutions & Services S.A., M.J. Maillis Group, Neoset S.A, Optimum S.A. και Titan Cement Company S.A.  Το κεφάλαιο της  CETA για τις επενδύσεις περιλαμβάνει καινοτόμες προβλέψεις όπως τη ρητή αναφορά στο  δικαίωμα του κράτους να νομοθετεί προς επίτευξη στόχων δημόσιας πολιτικής σε όλα τα επίπεδα της κυβέρνησης. Εισάγονται συγκεκριμένες και στενής ερμηνείας διατάξεις σχετικά με τις βασικές αρχές προστασίας των επενδύσεων όπως: δίκαιη και ισότιμη μεταχείριση (fair and equitable treatment), έμμεση απαλλοτρίωση (indirect expropriation), και εύλογες προσδοκίες  (legitimate expectations). Εγκαθιδρύεται ένα νέο σύστημα επίλυσης διαφορών μεταξύ κράτους και επενδυτών, το Δικαστικό Επενδυτικό Σύστημα (Investment Court System), το οποίο θα αποτελείται από μέλη που θα έχουν προεπιλεγεί από τα μέρη της Συμφωνίας, επί τη βάση υψηλών επαγγελματικών και δεοντολογικών προσόντων, ώστε να αποφεύγονται οι συγκρούσεις συμφερόντων (πχ. τα μέλη του Δικαστηρίου δεν θα μπορούν να εργάζονται ως δικηγόροι ή εμπειρογνώμονες σε άλλες επενδυτικές διαφορές). Παράλληλα προβλέπεται σύσταση Εφετικού Δικαστηρίου, προκειμένου να ελέγχεται η νομική ορθότητα των αποφάσεων του Δικαστηρίου Επίσης πριν την προσφυγή στο διαιτητικό δικαστήριο προβλέπεται η δυνατότητα διαβουλεύσεων και διαμεσολάβησης. Τέλος εξασφαλίζεται η διαφάνεια των διαδικασιών, απαγορεύονται οι παράλληλες δικαστικές διαδικασίες και οι αβάσιμες διεκδικήσεις. Συμπεριλαμβάνεται Παράρτημα, σύμφωνα με το οποίο εξαιρείται από τις διατάξεις για την προστασία των επενδύσεων η αναδιάρθρωση του χρέους εάν είναι προϊόν διαπραγμάτευσης. 
9. Διευκόλυνση εξαγωγικής δραστηριότητας Ελληνικών ΜΜΕ στον Καναδά: Οι ΜΜΕ στην Ελλάδα έχουν έντονο εξαγωγικό προσανατολισμό και  αποτελούν σχεδόν τα δύο τρίτα του συνολικού αριθμού των Ελλήνων εξαγωγέων. Οι ΜΜΕ θα επωφεληθούν πλήρως από την CETA, κυρίως μέσω της μείωσης των εμπορικών φραγμών, την κατάργηση των δασμών, τις απλουστευμένες τελωνειακές διαδικασίες και τις περισσότερο συμβατές τεχνικές προδιαγραφές. Όλα αυτά θα επιτρέψουν  στις ΜΜΕ να  ανταγωνίζονται πιο εύκολα τις μεγάλες εταιρείες. Παράλληλα ειδικές διατάξεις ενισχύουν τα οφέλη της CETA για τις μικρές επιχειρήσεις, όπως: το ηλεκτρονικό εμπόριο, η   βελτίωση της πρόσβασης σε πληροφορίες σχετικά με τους διαγωνισμούς για τις δημόσιες συμβάσεις, η χρήση του Επενδυτικού Δικαστικού Συστήματος, το οποίο διευκολύνει την ταχύτερη διαδικασία και τη μείωση του κόστους για τις μικρότερες επιχειρήσεις, όταν προσφεύγουν σε αυτό. 
Η Προϊσταμένη της Διεύθυνσης

Ευαγγελία Καραχάλιου

